**Samandráttur av avgerðum   
tiknar av Skatta- og avgjaldskærunevndini   
14. november 2007**

**Avgerð nr. 07-03-31-50 frá 14. november 2007**   
- íløgu-mvg   
- bilur   
- meirvirðisgjaldslógin § 16   
  
Útróðrarmaður ynskti íløgu-mvg av bili afturgoldið, men Toll- og Skattstova Føroya noktaði hesum vísandi til, at bilurin ikki burturav varð brúktur vinnuliga. Skatta- og avgjaldskærunevndin metti, at kærarin hevði lyft próvbyrðuna fyri, at bilurin burturav varð brúktur vinnuliga, vísandi til, at bústaður kærarans átti at roknast sum partur av arbeiðsstaðnum og talan tí ikki varð um privata koyring, tá hann koyrdi frá bústaðnum til bátin. Harafturat hevði kærarin greitt frá, at tey vóru tveyeini í húskinum, bilurin var óegnaður til privatbrúk, tí hann luktaði so illa og kærarin hevði annan bil til privatbrúk. Skatta- og avgjaldskærunevndin broytti avgerðina hjá Toll- og Skattstovu Føroya   
  
**Avgerð nr. 07-02-21-54 frá 14. november 2007**   
- skattur   
- útróðrabátur ikki vinnuligur   
- ikki frádrátt fyri hall   
- skattalógin § 25   
  
Skatta- og avgjaldskærunevndin staðfesti avgerð hjá Kommunalari Skattakærunevnd ikki at loyva kærara frádrátt fyri hall av bátarakstri. Avgerðin varð grundað á, at hóast hædd varð tikin fyri, at trupulleikar hava verið við motori og geari, var inntøkan somikið lág, hallið somikið stórt, og avreiðingarnar somikið fáar, at grundarlag var ikki fyri at seta til síðis tað meting, sum Toll- og Skattstova Føroya hevur gjørt, at talan er ikki um vinnuligt virksemi   
  
**Avgerð nr. 07-02-22-37 frá 14. november 2007**   
- lønarafturhald   
- heimvísing til meting av gjaldførinum   
- skattalógin § 136   
  
Kært var um lønarafturhald. Skatta- og avgjaldskærunevndin avgjørdi at heimvísa málið til nýggja útrokning av gjaldførinum hjá kæraranum. Avgerðin varð grundað við, at Toll- og Skattstova Føroya hevði ikki tikið hædd fyri, at frítíðarlønin ikki var tøk hjá kæraranum í hesum tíðarskeiði, og grundarlag var tí fyri at halda, at kærarin hevði minni eftir enn ásetta minstamark til lívsins uppihald.